Dôvodová správa

A.	Všeobecná časť

Vládny návrh  zákona, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov sprísňuje podmienky nároku na príplatok k príspevku  pri narodení prvého dieťaťa, a to o povinnosť preukázať, že matka dieťaťa sa v tehotenstve od začiatku štvrtého mesiaca zúčastňovala na preventívnych vyšetreniach u gynekológa. Pri ustanovení povinnosti preukázať absolvovanie týchto prehliadok sa vychádzalo z toho, že podľa zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti sa tehotnej žene plne uhrádza jedna preventívna prehliadka raz za mesiac. Zároveň sa v návrhu rieši situácia, ak je tehotná žena hospitalizovaná a z tohto dôvodu sa nemôže zúčastniť v mesiaci na preventívnej prehliadke, a to tak, že pobyt v zdravotníckom zariadení sa považuje za preventívnu prehliadku.  Vzhľadom na výšku výdavkov na základné vybavenie novorodenca, ktoré sa narodí ako prvé dieťa, navrhuje sa zvýšiť príplatok o 9 440 Sk, t. j. na sumu 20 440 Sk, čo spolu s príspevkom pri narodení  bude predstavovať sumu  25 000 Sk. Zároveň sa v prechodných ustanoveniach upravuje, aby sa podľa predkladaného návrhu postupovalo pri narodení prvého dieťaťa, ktoré sa narodilo po 31. januári 2008.

Odhad čerpania finančných prostriedkov na príplatok k príspevku pri narodení dieťaťa v rokoch 2008 až 2010 v Sk
Pri odhade čerpania finančných prostriedkov na príplatok k príspevku pri narodení dieťaťa sa vychádzalo z údaja Štatistického úradu Slovenskej republiky o počte prvonarodených detí na Slovensku za rok 2005, keď sa narodilo 25 250 detí ako prvorodených.

* Zvýšenie príplatku k príspevku upravené o infláciu 2,0 % v roku 2008, 2,4 % v roku 2009 a 2,4  % v roku 2010.
Výšku  príplatku k príspevku pri narodení dieťaťa môže vláda každoročne upraviť  k  1. septembru kalendárneho  roka. Pri úprave výšky príplatku k príspevku pri narodení dieťaťa v rokoch 2008 – 2010 sa zohľadnila miera inflácie prognózovaná Ministerstvom financií Slovenskej republiky.
V roku 2008 od 1. februára si zvýšenie finančných prostriedkov na príplatok k príspevku pri narodení dieťaťa o 9440 Sk vyžiada čerpanie cca 225 mil. Sk, v roku 2009 sa predpokladá zvýšené čerpanie na príplatok k príspevku v sume cca 252 mil. Sk  a v roku 2010 v sume cca 258 mil. Sk.
Finančné prostriedky potrebné na výplatu príplatku k príspevku pri narodení dieťaťa zvýšené o 9 440 Sk sú v roku 2008 riešené v návrhu rozpočtu kapitoly Ministerstva práce, sociálnych vecí a rodiny SR na roky 2008 až 2010. V rokoch 2009 a 2010 bude toto zvýšenie uplatňované v  rámci prioritných výdavkových titulov. 
Návrh zákona nemá vplyv na rozpočty obcí a na rozpočty vyšších územných   celkov.
	Návrh zákona nemá vplyv na zamestnanosť a na tvorbu pracovných miest.
	Návrh zákona je v súlade s Ústavou Slovenskej republiky a s právom Európskych spoločenstiev a Európskej únie.
	Vzhľadom na doložku zlučiteľnosti návrhu zákona s právom Európskych spoločenstiev a s právom Európskej únie nie je možné vypracovať tabuľku zhody ani aproximačnej prílohy.

Doložka zlučiteľnosti návrhu zákona s právom Európskych spoločenstiev
a s právom Európskej únie

1. Predkladateľ návrhu zákona: vláda Slovenskej republiky
2.  Názov návrhu zákona: Zákon, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá, a ktorým sa menia ďalšie zákony v znení neskorších predpisov
3.	  Problematika návrhu zákona:
	a)  nie je upravená v práve Európskych spoločenstiev,
	b)  nie je upravená v práve Európskej únie,
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovanej úpravy je bezpredmetné vyjadrovať sa k bodom 4, 5 a 6 doložky zlučiteľnosti.

B. Osobitná časť 

K bodu 1 
Navrhuje sa  sprísnenie podmienok nároku na príplatok k príspevku pri narodení dieťaťa tak, aby matka dieťaťa, ktorá je oprávnená osoba na nárok na príplatok, preukázala, že počas tehotenstva sa zúčastňovala u gynekológa na preventívnych vyšetreniach, ktoré sú raz za mesiac plne hradené z verejného zdravotného poistenia. Zároveň sa osobitne upravuje situácia, ak počas tehotenstva bola matka dieťaťa hospitalizovaná a z tohto dôvodu sa počas pobytu v zdravotníckom zariadení nemohla zúčastniť na preventívnych prehliadkach. 
K bodu 2
	Navrhuje sa zvýšiť sumu príplatku k príspevku pri narodení prvého dieťaťa. 
K bodu 3
Navrhuje sa, aby sprísnenie podmienok nároku na príplatok k príspevku pri narodení dieťaťa a jeho zvýšenie sa  uplatňovalo len  v prípade detí, ktoré sa narodili matke ako prvé v poradí po 31. januári 2008. 

K Čl. II
Účinnosť zákona sa navrhuje od 1. februára 2008.